钦定古今图书集成/明伦汇编/氏族典/第560卷 > 司马恂
## 钦定古今图书集成/明伦汇编/氏族典/第560卷 > 司马恂

按《万姓统谱》：“恂字恂如，山阴人，温国公十二世孙。恂
性醇笃，既力学，尢敦尚行义，出入动止，皆有常度。正
统辛酉，贡入太学，祭酒李时勉独器重之，延教其子
弟。甲子中顺天乡试第一，乙丑中进士，拜刑科给事
中，偕学士倪谦使朝鲜。其所酬应，多文辞，华夷至今
传之。英宗复辟，恂偕同官极论人臣怀二心者，慷慨”
引义，击权奸，辞甚切至。入为春宫赞善，侍经筵，进少
詹事，兼国子祭酒。敦礼范众，修其科条，诸生无敢自
便。寻谢事归，居宗党，恭俭卑约，恂恂如也，不愧其名
称云。卒，赠礼部侍郎。子垚，刑部员外郎，亦笃行能文
章。孙公绅，中书舍人。